《唐仓道中望花石山》
清代·任其昌

幽壑散曙色，寒烟开远汀。清澜卷白石，水激风泠泠。

北上得平陆，孤村道所经。衰柳堕黄叶，晚花生微馨。

南山独磊砢，百里罗高屏。近瞩烟漠漠，远眺云冥冥。

作势欲飞去，屈蟠虬龙形。初日升海峤，雾散天容青。

岧峣视吴岳，未始相径庭。植基不得地，吾谂诮山灵。

作者简介：任其昌，字士言，秦州人。同治乙丑进士，官户部主事。有《敦素堂集》。